text: Fire fængslet for at skyde køer
  17 november 2010 kl. 11.43
  Fire mænd er ved retten i Esbjerg blevet dømt for at skyde græssende køer på halvøen Skallingen, nord for Esbjerg, skriver JydskeVestkysten.
  En 25-årig mand fra Århus og en 24-årig mand fra Holstebro blev hver idømt et års fængsel, heraf et halvt år betinget. En 32-årig mand fra Blåvand fik et års fængsel, heraf otte måneder betinget, og en 23-årig fra Esbjerg er diagnostiseret skizofren. Han fik en behandlingsdom.
  
  Køer måtte aflives 
  De var taget afsted for at skyde råvildt. Men de kunne ikke finde andet end en flok køer, så derfor begyndte de at skyde på dem i stedet.
  To køer blev såret og derefter aflivet.
  